वर्ष 1957 में समाज सेवा और जरूरतमंद लोगों की सेवा के जज़्बे के साथ आरंभ भिलाई महिला समाज आज लगातार पुष्पित और पल्लवित होते हुये महिलाओं के सृजनशीलता की मिसाल बन गई है। इस संस्था द्वारा अंचल की महिलाओं को स्वावलंबी तथा आत्मनिर्भर बनाने के उद्देश्य से नियमित आय के साधन उपलब्ध करवाये जाते हैं ताकि वे पूरे आत्मसम्मान के साथ अपना आर्थिक स्तर सुधारते हुये, अपने परिवार की समुचित देखभाल करने में सक्षम होते हुये अंचल और देश के विकास में अपना योगदान दे सकें । दूसरी ओर भिलाई महिला समाज इस वास्तविकता से वाकिफ हैं कि समाज सेवा के कार्य अनुदान या सहायता के बल पर बहुत लंबे समय तक नहीं चलाये जा सकते। इसी दृष्टि से आर्थिक उपार्जन हेतु उसने अपने स्वयं के उत्पादन केन्द्रों की स्थापना की।